Haatspraak-uitspraak: Gordhan gaan hom ‘nie laat intimideer’(Foto’s: ANA) Pravin Gordhan, minister van openbare ondernemings, se regspan sê die gelykheidshof het dit Donderdagoggend onomwonde gestel dat Julius Malema se opmerkings “doelbewus gemaak is om skade te berokken” en “haat te bevorder” teen Gordhan. Malema het Gordhan verlede jaar “korrup” en ŉ “hond van wit monopoliekapitaal” genoem. Afgesien van dié gewraakte opmerkings het Malema hom ook daarvan beskuldig dat hy swart amptenare uit staatsbeheerde ondernemings verwyder. Gordhan het Malema hof toe gesleep oor die opmerkings, maar regter Ronald Sutherland het die minister se aansoek vroeër vandag van die hand gewys. “Die hof het die stelling as ‘haatlik’ beskryf, asook dat dit ŉ ‘voorbeeld is van ŉ oordrewe, onvolwasse gekyf wat grootpratery tot die uiterste geneem het tydens ŉ duidelik ideologiese toespraak’,” het Gordhan se regspan namens hom in ŉ verklaring gesê. Die regter het bevind hoewel die opmerkings hatig is, dit nie binne die bepaalde raamwerk van die Gelykheidswet val nie. Gordhan se regspan het voorts gesê die uitspraak kan rigtinggewend vir toekomstige uitsprake wees. “Ons sal voortgaan om ons kliënt te adviseer oor alle wetlik beskikbare opsies teen die voortslepende en kinderagtige veldtog van die EFF wat leuens oor ons kliënt versprei en die politiek van haat, verdeeldheid, onverdraagsaamheid en intimidasie bly saai. “Of die EFF nou ons kliënt aanval, regters teiken of joernaliste intimideer, sy gevaarlike misbruik van vooroordeel ondermyn ons konstitusionele demokrasie.” Gordhan het gesê hy bly verbind tot politieke debat wat die demokratiese diskoers bevorder en die land help bou aan die grondwetlike visie van gelykheid, waardigheid en vryheid vir alle Suid-Afrikaners. “[Gordhan] gaan nie geïntimideer word nie en gaan voortgaan, saam met die meerderheid Suid-Afrikaners, om diegene wat hierdie doelwitte kortwiek, aan te vat.”